钦定古今图书集成/方舆汇编/职方典/第1324卷 > 《赎复弘道书院记》前人
## 钦定古今图书集成/方舆汇编/职方典/第1324卷 > 《赎复弘道书院记》前人

按《载籍》，成化戊戌，郡大夫江公莅兹土，首务兴学育
材，用闳棫朴。以学右距民地堪建书院，迺蠲俸数百
金，购其地创堂构庑，岿如翼如。郡多士储其中，皆斌
斌起，霞烂云蒸，对公车应弓旌者接武。洵哉振作之
功，不可诬也。厥后宇舍寖圮，嗣守张公复建亭台，植
花卉，环以池沼。诸士敬业其间，多激昂奋发。继而柳
塘周公、白野陈公，先后握玉麟，咸借此广厉教化。岁
辛巳，南韶监司沈公雅不好儒术，有禁道学之意，檄
下，举而鬻之，民士皆觖望而侘傺焉。余领符至，有为
《堪舆说》者曰：“雄庠向有书院，拱翼学庑之右，足壮形
胜而振士风。”余曰：“士养于学而会于院，书院者，萃俊
而专业者也。夫士群居则杂，杂则志”荒。学以养之，书
院以萃之。故书院者，辅学以成俊者也。余有师帅，责
可恝然而不撄诸虑。遂与同寅施公、邑令汪君谋，胥
慨然以兴复为念，亟出俸金授鬻者，二公咸助余不
给。乃复故院，仍属之学，用以育材而崇棫朴。郡多士
骎骎日进。由是对公车，应弓旌，继起接武者，其以是
院为发轫地也。余固无负多士，多士宜无负予，予尚
藉有光荣哉！谨叙颠末，纪之贞珉。施公浙之归安人，
汪君楚之黄冈人，余则浙之鄞人也。时万历丙戌十
四年腊月之吉。